《寒食客中》
元代·黄石翁

明朝便典黑貂裘，寒食宁无数日留？烟断昔曾悲介子，火衰今不祀商丘。

百年尽付风吹柳，一雨远随山入楼。安得五侯鲭到我，自脩茶事试香篝。

惨淡微茫断客魂，最难忘处最难言。南陵不可避风雨，麦饭如何托子孙。

往事沧江吹白鸟，谁家铁拨送金尊。欲寻隐者相倾倒，烟柳深深不见门。

作者简介：元南康人，字可玉，号松瀑，又号狷叟。少多疾，父母强使为道士，所居室多唐宋杂迹。善诗。有《松瀑集》。